钦定古今图书集成/明伦汇编/交谊典/第109卷 > 《刺谗诗》北魏·阳固
## 钦定古今图书集成/明伦汇编/交谊典/第109卷 > 《刺谗诗》北魏·阳固

宣武末，中尉王显当权，固每直言其过，以此衔固。又有人间之，显因奏免固官，遂阖门自守，作《刺谗疾幸》诗二首。

“巧佞巧佞，谗言兴兮。营营习习，似青蝇兮。以白为黑，
在汝口兮。”汝非蝮虿，毒何厚兮。巧佞巧佞，一何工矣。
伺间伺忿，言必从矣。朋党噂𠴲，自相同矣。浸润之谮，
倾人墉矣。成人之美，君子贵焉。攻人之恶，君子愧焉。
汝何人斯，谮毁日繁。予实无罪，何骋汝言？幡幡缉缉，
谗言侧入。君子好谗，如或弗及。天疾谗说，汝其至矣。
《无妄》之祸，行将及矣。泛泛游凫，弗制弗拘。《行藏》之徒，
或智或愚。维余小子，未明兹理。毁与行俱，言与衅起。
我其惩矣，我其悔矣。岂求人兮，思恕在己。